2000-re visszatért az Arrowshoz. A Supertec motorral hajtott autóval öt pontot szerzett, az évi legjobb eredménye az olasz nagydíjon elért negyedik helyezés volt. 2001-ben első alkalommal sikerült versenyzőként szerződést hosszabbítania. Abban az évben legemlékezetesebb teljesítményét a maláj nagydíjon nyújtotta: bár a végén az akkor még nem pontszerző 7. helyen futott be, felvette a versenyt erősebb autókkal, sokáig maga mögött tartotta Mika Häkkinent is. A következő versenyen Brazíliában viszont a „negatív hős” szerepe jutott neki: összeütközött a lekörözésre készülő, életében először élen álló Juan Pablo Montoyával. Egy pontot szerzett az idény során, Ausztriában.